  
מינהל חינוך טכנולוגי | מגמת אומנויות העיצוב| עיצוב אופנה ותלבושות  
  
**כאן -** עיצוב ויצירה מקומית

נושא שנתי לעבודת גמר בכיתה י"ב | מגמת אומנויות העיצוב - **עיצוב אופנה** **ותלבושות** | שנה״ל תשפ״ו

כלי הבינה המלאכותית ניזונים ממסדי נתונים גלובליים, ולעתים קרובות מייצרים תוצרים שהם "משום מקום" – עיצובים אוניברסליים שנעדרים את הניחוח המקומי ומתקשים לקלוט את המורכבות של ההוויה הישראלית. בעידן הבינה המלאכותית, שבו אלגוריתמים מתוחכמים מנגישים יכולות עיצוביות לכל אדם בלחיצת כפתור, עולה שאלה מתבקשת – האם בינה מלאכותית שמעולם לא התנסתה בחוויה הישראלית האותנטית יכולה באמת להבין מהו עיצוב ישראלי?

האם AI שלא עמד בפקקים של צומת התשבי, לא ראה זריחה במצדה, לא ״שחה״ בלחות של תל אביב באוגוסט, ולא חווה את הרעש והצבע של שוק מחנה יהודה בערב שבת – יכול להרגיש את הדופק הישראלי?

במציאות הזו **המעצב הישראלי** מוזמן להיות "אוצר תרבות" – לחקור, לזהות, לשמר, לפרש מחדש ולהנגיש את נכסי התרבות המקומיים . **הוא אינו רק עוד יוצר , אלא גם אוצר של ערכים, מסורות וידע מקומי** שלעיתים אינם מיוצגים בהזנה הגלובלית של הבינה המלאכותית.

בימינו, כאשר העולם מתכנס לכדי כפר גלובלי דיגיטלי והבינה המלאכותית נכנסת לכל תחום אפשרי, הקריאה הזו של למידה וחקר של התרבות המקומית מהדהדת עם משמעות עמוקה ורלוונטית יותר מאי פעם.  
  
**בשנה הקרובה, תשפ״ו,** אנו מזמינים את תלמידי י״ב 5 יח״ל במגמת אומנויות העיצוב ו**במגמת עיצוב אופנה** , להתמודד עם האתגרים העומדים בפני מדינת ישראל בשנים הקרובות, תוך **התבוננות מעמיקה במקורות ההשראה המקומיים שלנו** – ממסורת הנבטים העתיקה, דרך עבודותיהם פורצות הדרך של האחים שמיר שעיצבו את הזהות החזותית של המדינה הצעירה, ועד ליצירתו החדשנית של הטיפוגרף עודד עזר.

**בואו נשאל יחד: מה מעצב אותנו? מהם הקודים התרבותיים, החברתיים, החומריים והחזותיים שמגדירים אותנו כעם כמדינה ואת העיצוב הישראלי?**

בעידן שבו השינויים מתרחשים בקצב מסחרר חשוב לעצור ולהתבונן דווקא בקיים. זוהי קריאה לחפש לגלות ולחקור את מקורותינו כעם ואת מקורות העיצוב הישראלי ולשאוב מהם השראה ליצירת פתרונות עיצוביים רלוונטיים.

**נקודת המוצא האפשרית לפיתוח הפרויקט היא הומאז':**  
 **הומאז׳\* לעיצוב ישראלי - מחווה למעצב / סגנון / תקופה**מהשראה מקומית לפיתוח מוצר. בגישה זו הצוות ישים את הדגש העיקרי על מחקר הומאז׳ (מפורט בהמשך) ומתוך הידע שנצבר יתנסה בעיצוב מוצר חדש הרלוונטי לחברה הישראלית בת-זמננו.  
תחומי הידע הנדרשים:   
1. מחקר מוביל - מחקר שולחני:   
 מחקר הומאז׳ (מפורט בהמשך המסמך)  
2. מחקר משלים - מחקר שטח:   
 לבחירת הצוות בהתאם למכוון העיצוב ולידע שצבר במחקר השולחני (ראו: [חוברת מחקר עיצוב](https://meyda.education.gov.il/files/Pop/0files/omanot-shimushit/chativa-elyona/DesignResearch-new.pdf))  **מהו הומאז׳/ מהי מחווה?**  
הומאז' (בצרפתית: Homage, ובעברית: מחווה) הוא מונח המתאר יצירה או פעולה המוקדשת להבעת כבוד, הערכה או הוקרה ליצירה, יוצר, סגנון או תקופה מסוימת. בעיצוב, הומאז' מתבטא בשימוש מכוון באלמנטים, סגנונות או רעיונות מיצירה קיימת, תוך הצגת זיקה ברורה למקור – לרוב מתוך הערכה ולא מתוך כוונה להעתיק או לנכס.

**הומאז' שונה מהעתקה** בכך שהוא מלווה בהכרה גלויה במקור ההשראה, והוא נועד להדגיש את התרומה של המקור או להכניס אותו להקשר חדש, לעיתים תוך פרשנות אישית או מודרנית.

**מהו מחקר מחווה / הומאז׳?**  
מחקר הומאז' הוא גישה מחקרית בעיצוב המבקשת להוקיר, להעריך וללמוד מיצירות, יוצרים, סגנונות או   
תקופות עיצוב משמעותיות. המחקר מתמקד בניתוח מעמיק של השפה החזותית /חומרית, הרעיונות והערכים הגלומים בעבודותיו של מושא ההומאז׳.   
מחקר זה יכול לשמש כנקודת מוצא לפרויקט עיצוב או ככלי להעשרת אתגר עיצובי קיים.  
  
חוזקות

* מפתח הבנה מעמיקה של יסודות העיצוב: צבע, טיפוגרפיה, קומפוזיציה, חומר ועוד.
* יוצר חיבור למסורת העיצובית - יוצר דיאלוג בין-דורי בשדה העיצוב ומעודד שיח על התפתחותו.
* מעשיר את ההקשר התרבותי של הפרויקט.

חולשות

* מחקר הומאז' דורש השקעת זמן ומשאבים רבים באיסוף וניתוח מידע.
* פרשנות סובייקטיבית של עבודות עיצוב עלולה להשפיע על תוצאות המחקר.
* סכנה להעתקה או חיקוי של המקור במקום יצירה מקורית בהשראתו.
* ההומאז' עלול לאבד רלוונטיות אם אינו מחובר לצרכים או אתגרים עיצוביים עכשוויים.
* נטייה להיסחפות לנוסטלגיה במקום ליצור פתרונות עיצוביים חדשניים.

**אבני דרך מרכזיות**

* בחר למי או למה מוקדשת המחווה (יוצר, סגנון, תקופה, תחום עיצוב בתקופה מסוימת, אחר). הבחירה צריכה להפרות את הפרויקט שלך או להוות נקודת מוצא.
* נתח את הבחירה שלך באופן אישי.   
  שאלות עזר לדוגמא: למה דווקא המעצב או הסגנון הזה מדברים אליך?

מה מרתק, רלוונטי או משמעותי עבורך בשפה החזותית/העקרונית שלו?

אילו ערכים, רעיונות או תכונות עומדים במרכז הבחירה?

למה דווקא המעצב רלוונטי לפרויקט שלך ? (בנקודת מוצא א׳ - נמקד את השאלות באילו אלמנטים מהמקור ישרתו את המסר או את המשתמש, בנקודת מוצא ב׳ - נמקד את השאלות במה מושך את התלמיד בשפה / ערכים של מושא ההומאז' ומה הוא רוצה לחדש בה.)

* חקור את המעצב או תחום העיצוב - אסוף מידע ויזואלי, טקסטואלי וחומרי על היצירה או הסגנון.
* **אסוף 6-7** עבודות מגוונות ממקורות שונים (ספרים, אתרים, אתרי מוזיאונים, קטלוגים, ארכיונים).  
  תעד כל עבודה: שנה, הקשר, קהל יעד וכו'. חובה לציין את המקור.
* הצג את המעצב או תחום העיצוב ונתח את ההקשר התרבותי-היסטורי בתולדות העיצוב הישראלי.  
  שאלות לדוגמא:

מה המקום של המעצב או הסגנון בהיסטוריה של העיצוב הישראלי?

באילו נסיבות פוליטיות, חברתיות או טכנולוגיות הוא פעל?

מה הייתה החדשנות או הביקורת שטמונה בשפה החזותית שלו / צורת הפעולה שלו?

* בצע ניתוח של העקרונות העיצוביים. התייחס ל: צבעים, קומפוזיציה, דימויים, טכנולוגיות, חומרים, שפה חזותית וצורניות, מסר / חזון של המעצב, תהליכים, ערכים רעיוניים, שיטת עבודה ועוד.  
  **שאלות עזר לדוגמה**:

מה מיוחד בגישה שלו לעיצוב? עם מה הוא מזוהה? איך הוא פותר בעיות דרך עיצוב?

מהם המאפיינים החוזרים? מה הרעיון שעומד מאחורי השפה החזותית?

באילו אמצעים הוא משתמש כדי להעביר מסר?

* הצג את הניתוח בצורה ברורה. השתמש בתבניות גרפיות ( ניתן למצוא בתוכנות שונות )או טבלאות כדי לחדד את ניתוח העבודות וההשוואה.   
  לדוגמה טבלה עם העמודות הבאות: | עבודה | שנה | הקשר תרבותי | קונספט עיקרי | עקרונות עיצוב | טכנולוגיות | חומריות | דימויים | תובנה ועוד…
* נסח תובנות.   
  שאלות לדוגמא: מהם המאפיינים שזיהית בסגנון שלו? מהם המאפיינים שאתה מאמץ לפרויקט שלך? מהם דרכי הפעולה המאפיינים את המעצב? איך הסגנון של המעצב יכול לעזור לך להעביר את המסר?   
  הבחן בין מחווה (הומאז') להעתקה- וודא שהכוונה ברורה וגלויה.

שאלות לדוגמא: שאל: מה אני משמר מהמקור? מה אני משנה? מה אני מוסיף משלי – כחלק מהקונטקסט העכשווי?

* הגדר באופן ברור מהם המאפיינים המרכזיים שנבחרו להדגשה או עיבוד - למשל, פרופורציות, חומר, צבע, קונספט, פונקציה, שיטת עבודה או טכניקה.  
  בנקודת מוצא להומאז' התובנות ייתמקדו במוצר החדש / גיבוש השפה העיצובית החדשה בהשראת המקור, תוך דגש על הערכים, הרעיונות והמאפיינים החזותיים הייחודיים שלו. התלמיד יגדיר את האתגר העיצובי שלו בהתאם לתובנות אלו)

**אנו נשתמש במחקר הומאז׳ כנקודת המוצא של הפרויקט**

| קריטריון | מחקר הומאז' כנקודת המוצא של הפרויקט |
| --- | --- |
| מיקום בתהליך | בתחילת התהליך, מהווה את הבסיס הרעיוני הראשוני של הפרויקט. |
| מטרת מחקר ההומאז' | יצירת דיאלוג עם יצירת המקור.  לצאת מהעולם הוויזואלי והרעיוני של יוצר/סגנון מסוים, ולפתח ״מוצר״ עכשווי בהשראתו. |
| בחירת מושא ההומאז' | נעשית מתוך עניין אישי, זיקה רעיונית / ערכית /חזותית. נשאל: מה מושך אותי במאפיינים של מושא ההומאז’? מה ארצה לחדש? |
| כיוון המחקר | מחקר אישי – היסטורי - תרבותי המוביל לפיתוח מוצר אופנה/ טקסטיל.  ניתוח עמוק של השפה החזותית והערכים: להבין מה הופך את השפה של המעצב/הסגנון לייחודית, אילו פתרונות היא מציעה, ואילו ערכים היא נושאת. |
| הקשר עם קהל היעד | קהל היעד (במידה ויש) נבנה בהמשך. לפני שמוגדר צורך משתמשים, נבנה “עולם” ויזואלי/תפיסתי שלם שהוא המקור לפיתוח. |
| אתגר העיצוב | האתגר ייגזר מתוך תכנים שנמצאו במחקר ההומאז' (למשל, אג'נדה חברתית של המעצב, פרשנות לצורה מסוימת, גישה או תהליך עבודה). |
| שאלת המחקר | תתמקד בקשר בין מושא ההומאז לפיתוח מוצר. |
| סיכון עיקרי | העתקה.  המוצר עלול להיתפס כחיקוי בלבד, חוסר מקוריות, או פרשנות שטחית של המקור. היסחפות לשחזור או נוסטלגיה יתר. |
| הזדמנות ייחודית | דיאלוג בין-דורי בתוך שדה העיצוב. יצירת עולם חזותי/ערכי חדש עם שורשים מקומיים. |

**מה עקרונות המפתח המשותפים בשתי נקודות המוצא?**

* הומאז' ≠ העתקה: המחווה היא מודעת, מוצהרת, עם קרדיט למקור
* הקשר תרבותי: שמירה על זיקה לישראליות ולזהות המקומית
* חדשנות: שימוש בטכנולוגיה, חומרים או פתרונות עדכניים
* תהליך מבוסס מחקר: שימוש בשני סוגי מחקר לפחות (שטח ושולחני)
* **מקורות עזר נוספים- קישורים**
* [**עיצוב ישראלי – רשימת מקורות לקריאה והרחבה**](https://meyda.education.gov.il/files/Pop/0files/omanot-itzuv/high-school/mekorot.docx)
* [הנחיות עבודת גמר מגמת עיצוב בהיקף 5 יח״ל](https://meyda.education.gov.il/files/Pop/0files/omanot-itzuv/high-school/project-5.pdf)
* [גישות וכלים לאיסוף מידע בתהליך של עיצוב באמצעות מתודה של "חשיבה עיצובית"](https://meyda.education.gov.il/files/Pop/0files/omanot-shimushit/chativa-elyona/DesignResearch-new.pdf)
* [חוברת שלב הנביטה בתהליך העיצוב- ארגז כלים לשלב ה"רעיון" ideation](https://meyda.education.gov.il/files/Pop/0files/omanot-itzuv/high-school/nevita.pdf)
* [אוסף מאגרי מידע על עיצוב ואמנות ישראליים עבור מגמת עיצוב אופנה](https://meyda.education.gov.il/files/MadaTech/Megamat_Omanuiot_haitzuv/itmahuiot_nosafot/itzuv_ofna/homarim_ve_azarey_lemida/2025_26infosorces.pdf)

**הנחיות עבור פרויקט גמר בעיצוב אופנה - תשפ"ו**

**כאן -** עבודת חקר בתחום העיצוב ,התרבות והיצירה הטכנולוגית שנוסדה, פעלה וקיימת במדינת ישראל בעבר ובהווה.

**מה כלול?**

מעצבים , אמנים, תעשייה שקשורה לעיצוב אופנה, קרמיקה, עיצוב תעשיתי , עיצוב משחקים ועוד.

**הנושא ושאלת החקר יהיו ממוקדים:**

לדוגמא : בחירה של עיתון כנושא היא רחבה מדי ולא רלוונטית, לעומת בחירה של מאייר קריקטורות המפרסם איור שבועי בעיתון ספציפי - היא אפשרית ורלוונטית.

* בקישור תמצאו [רשימת מקורות מידע - עיצוב](https://meyda.education.gov.il/files/Pop/0files/omanot-itzuv/high-school/mekorot.docx) ישראלי - ניתן ומומלץ להוסיף לרשימה מקורות מידע לטובת שימוש הכלל. מעצבי אופנה שפעלו ופועלים בישראל : אתא, משכית, פיני לייטרדורף , גוטקס, דורין פרנקפורט, ששי קדם, ירון מינקובסקי, ריקי בן ארי , משה מזרחי, תמרה יובל ג'ונס, גדעון אוברזון, אילנה אפרתי , טובה חסין , נעמה בצלאל, דורון אשכנזי , הד מיינר, ועוד רבים וטובים נוספים…

**פירוט הנחיות**

1. **עבודת צוות** -

* בפרויקט גמר 5 יח"ל - **אין** חובה לעבודה בזוג . אם בית הספר בחר בעבודת צוות לפרויקט 5 יח"ל - היא תעשה על סמך ההנחיות שניתנו בתשפ"ה.
* החלטה על עבודה בצוותים (זוגות) תתקבל כהחלטה גורפת עבור הכיתה כולה : חקר שולחני משותף בצוות , פיתוח דגם יישומי בנפרד לכל תלמידה.
* פרויקט 3 יח"ל - נעשה כעבודה אישית.

1. **בחירת הנושא**-

ניתנת אפשרות שבית הספר יבחר **נושא כולל לכיתה** ומתוכו יבחרו התלמידות את הנושא האישי לדוגמא:

\*\* מפעלי טקסטיל ואופנה שייצרו ופעלו בישראל מקום המדינה ועד שנות ה90 של המאה ה20.

\*\* אמני ומעצבי קרמיקה בישראל - כל תלמיד יכול להתמקד באמן / מעצב/ מפעל . נושא שיכול להוביל למחקר חומר וצורה.

1. על התלמיד להעמיק ב2 סוגי חקר: חקר שולחני וחקר שטח.

להלן **3 אפשרויות** מתוכן יש לבחור אפשרות אחת (על המורה להחליט אם הבחירה היא כיתתית או אישית)

אפשרות 1 - מחקר הומאז' –

* חקר נושא / סגנון –- תרבותי המוביל לפיתוח מוצר אופנה/ טקסטיל.
* חקר קהל יעד / פרסונה- דמות קיימת

אפשרות 2- חפץ מכאן

* מחקר חפץ - על מקור החפץ ( **מחייב לחפץ המיוצר בארץ)** .

החפץ צריך להיות בעל משמעות ותוכן כזה שיכול להוות מקור למחקר עיוני/ צורניי/ חומרי ) כפי שנעשה בתשפ"ה ותשפ"ד.

* חקר משמעות החפץ ( היסטורי, רעיוני, פונקציונלי)
* קהל יעד /פרסונה -דמות קיימת (פיתוח קולקציה עבור פרסונה)

אפשרות 3 - חפץ מכאן: חומר וצורה– בחירה של חפץ המיוצר בארץ)

החפץ צריך להיות בעל משמעות ותוכן כזה שיכול להוות מקור למחקר צורני/ חומרי ) כפי שנעשה בתשפ"ה ותשפ"ד.

* מיקוד על חקר חומר / צורה
* קהל יעד /פרסונה אמיתית ( פיתוח קולקציה עבור פרסונה )

\*\*\* חקר חומרי טקסטיל הוא חלק נפרד ומובנה בתוך דרישות העבודה.

1. **כתיבת מבוא וסיכום** אישיים לעבודת החקר-

הכתיבה צריכה להיות אישית ולנבוע מתוך מחשבות ותחושות התלמיד.

על מנת לעזור בניסוח , המורה מוזמן לכתוב שאלות מנחות לכתיבה

לדוגמא: מבוא - למה בחרתי את הנושא ?

סיכום- מה למדתי שהתחדש עבורי?  **ועוד שאלות נוספות.**

1. **לסיכום פרק הריעיו·ן (חשיבה עיצובית =פיתוח רעיונות /סקיצות ובחירת קולקציה)** על התלמיד.ה לכתוב תיאור של הקולקציה בהתייחסות אל:

* התאמה של הקולקציה לקהל היעד / פרסונה.
* יעוד (אירוע/ זמן ביום), עונה , בדים נבחרים, צבעים , סגנון
* באילו אלמנטים עיצוביים /סגנוניים בחר.ה להשתמש על מנת לבטא את הקוד החזותי המשתמע מהקולקציה?

**מצורפים:**

**מחוון הערכה לפרויקט גמר 5 יח"ל עיצוב אופנה - סמל שאלון 863589**

**מחוון הערכה לפרויקט גמר 3 יח"ל עיצוב אופנה - סמל שאלון 863387**

|  |  |
| --- | --- |
| **תשפ"ו- עיצוב אופנה ותלבושות פרויקט גמר 5 יח"ל - סמל שאלון 863589** | |
| **קריטריונים להערכה** | **מה בודקים?** |
| **איסוף וארגון המידע - 20%** | 1.מחקר הומאז'-  מחקר נושא תרבותי המוביל לפיתוח מוצר אופנה/ טקסטיל.  קהל יעד / פרסונה אמיתית **או**  2.חפץ מכאן -  •מחקר היסטורי - על מקור החפץ ( מחויב לחפץ שמיוצר בארץ )  חקר חומר / צורה **או**  3.חפץ מכאן חומר . צורה – בחירה של חפץ שמיוצר בארץ ( קירבה אישית )  מיקוד על חקר חומר / צורה  •פרסונה -דמות קיימת ( פיתוח קולקציה עבור פרסונה ) |
| היקף : 8-10 עמודים כוללים טקסט ותמונות . |
| מבנה תקין ועריכה של העבודה: שער, כותרות ואחידות גודל וגופן, ביבליוגרפיה, מבוא וסיכום אישיים. |
| **פיתוח שפה עיצובית מקורית - 20%** | דף השראה + סולם צבעים |
| סקיצות/ רעיונות לשתי קולקציות (ייעוד שונה) :12 רעיונות לכל קולקציה  סיכום / תיאור של הקולקציה |
| **בקיאות בתורת חומרי הטקסטיל 10%** | נימוק והגדרת תכונות הבד הנדרשות לדגם הנבחר . |
| בדיקת תכונות של חומרי הטקסטיל ע"פ מסמך מוגדר, הסקת מסקנות |
| מתאר חומרים בדים ואביזרים מהם מורכב הדגם לביצוע |
| בדיקת ידע והבנה בניתוח טקסטיל של הדגם הנבחר. |
| **יישומי אופנה - 40%** | **איור אופנה** : קולקציה מאוירת בת 5 דמויות נבחרות הכוללות את הדגם הנבחר בטכניקת איור המייצגת את הבד |
| ציור טכני קדמי+ גב |
| מתאר חומרים בדים ואביזרים מהם מורכב הדגם לביצוע |
| **תדמיתנות של הדגם הנבחר :**מפות מסומנות על פי הציור , פיתוח התדמיות , תכנון הסימון על הבד בקנה מידה |
| **תכנון וביצוע** של המוצר :תכנון תהליך התפירה, התאמת טכניקות ביצוע למוצר, ידע, הבנה ויכולת יישום של התלמיד בפעולות האלה. |
| **מוצר סופי** : איכות ביצוע המוצר, התאמת המוצר לגוף, אסתטיקה |
| **איכות הצגת הפרויקט - 10%** | פרזנטציה המייצגת את הנושא |
| ראיון אישי בו ידובר ב: תיאור בע"פ של הדגמים בקולקציה הנבחרת,  שימוש בשפה מקצועית - ניתן להכין כתוב מראש.  הסבר על השתקפות גורם ההשראה בקולקציה, יעוד הקולקציה , העונה והסגנון שלה.  שאלות על הטקסטיל שנבחר לדגם. |
| דגם סופי מולבש על גוף |
| **סה"כ 100%** |  |

|  |  |
| --- | --- |
| **תשפ"ו - עיצוב אופנה ותלבושות פרויקט גמר - 3 יח"ל - סמל שאלון 863387** | |
| **קריטריונים להערכה** | **מה בודקים?** |
| **איסוף וארגון המידע - 15%** | 2.חפץ מכאן .חומר .צורה  •מחקר היסטורי - על מקור החפץ ( מחייב לחפץ שמיוצר בארץ )  •חקר חומר / צורה  **או**  3.חפץ מכאן – בחירה של חפץ המיוצר בארץ (קרבה אישית )  •פרסונה -דמות קיימת /קהל יעד ( פיתוח רעיונות עבור פרסונה ) |
| היקף עבודה 4-5 עמודים |
| מבוא וסיכום אישיים |
| מבנה תקין ועריכה של העבודה: שער, כותרות ואחידות גודל וגופן, ביבליוגרפיה |
| **פיתוח שפה עיצובית מקורית - 20%** | סיעור מוחות/ מפת חשיבה + דף השראה + סולם צבעים |
| 10 סקיצות לפיתוח רעיונות לדגמים מותאמים לצרכי פרסונה אמיתית .  (ניתן לפתח כקולקציה)  סיכום / תיאור של הדגם הנבחר |
| **בקיאות בתורת חומרי הטקסטיל - 10%** | נימוק והגדרת תכונות הבד הנדרשות לדגם הנבחר . |
|  | בדיקת תכונות של חומרי הטקסטיל ע"פ מסמך מוגדר, הסקת מסקנות |
|  | בדיקת ידע והבנה בניתוח טקסטיל של הדגם הנבחר |
| **יישומי אופנה - 45%** | איור דגם נבחר - המחשה מאוירת של הבד הנבחר |
|  | ציור טכני קדמי + גב |
| **תדמיתנות של הדגם הנבחר :**מפות מסומנות על פי הציור , פיתוח התדמיות , תכנון הסימון על הבד בקנה מידה, |
| **תכנון וביצוע** של המוצר :תכנון תהליך התפירה, התאמת טכניקות ביצוע למוצר, ידע, הבנה ויכולת יישום של התלמיד בפעולות האלה. |
| **מוצר סופי** : איכות ביצוע המוצר, התאמת המוצר לגוף, אסתטיקה |
| **איכות הצגת הפרויקט - 10%** | פרזנטציה המייצגת את הנושא |
| ראיון אישי בו ידובר ב: תיאור בע"פ של הדגמים בקולקציה הנבחרת,  שימוש בשפה מקצועית - ניתן להכין כתוב מראש.  הסבר על השתקפות גורם ההשראה בקולקציה, יעוד הקולקציה ,העונה והסגנון שלה.  שאלות על טקסטיל הדגם. |
| דגם סופי מולבש על גוף |
| **סה"כ 100%** |  |